MATCH ส่งรายการใหม่ลงช่อง 7 จับมือพันธมิตรรับผลิตรายการป้อนช่องใหม่
MATCH ส่งรายการใหม่ลงช่อง 7 จับมือพันธมิตรรับผลิตรายการป้อนช่องใหม่
6 พ.ค. 2558

นายภูมิชาย วัชรพงศ์ ประธานเจ้าหน้าที่บริหาร บริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH เปิดเผยว่า บริษัทได้เช่าเวลาจากทางช่อง 7 เพิ่มอีก 1 ช่วง เพื่อผลิตและออกอากาศรายการ “อิ่มหมีพีมัน” ซึ่งได้ออกอากาศไปแล้วเมื่อต้นเดือนเม.ย. 58 ในวันพฤหัสบดี 09.30 – 10.15 น. เป็นรายการที่เปิดโอกาสให้คนทั่วไปได้มาแสดงความคิดสร้างสรรค์ในการทำอาหาร ที่ได้รับการตอบรับค่อนข้างดี และสามารถทำกำไรให้บริษัทได้ทันที
สำหรับธุรกิจด้านการผลิตรายการโทรทัศน์ ปีนี้ถือว่าเป็นปีที่ดีขึ้น โดยเฉพาะรายการปลดหนี้ ที่ได้รับโอกาสจากทางช่อง 7 ให้ย้ายเวลามาอยู่วันอาทิตย์ เวลา 16.30 น. ซึ่งถือเป็นเวลาทองของการออกอากาศ จึงเป็นการการันตีว่าทางช่อง 7 ได้ไว้วางใจบริษัทในด้านคุณภาพการผลิตรายการ อีกทั้งในปีนี้รายได้จากโฆษณาก็เริ่มดีขึ้นเพราะไม่ได้รับผลกระทบจากการงดออกอากาศเนื่องจากปีที่ผ่านมามีการประกาศจากทางการในช่วงเปลี่ยนแปลงทางการเมืองค่อนข้างมาก
นอกจากนี้บริษัทได้เจรจากับพันธมิตร 2 ราย เพื่อทำธุรกิจผลิตรายการป้อนสถานีโทรทัศน์ช่องต่างๆ ทั้งอนาล็อกและดิจิตอลเพื่อเป็นการต่อยอดจากจุดแข็งของบริษัทที่มีทั้งอุปกรณ์การถ่ายทำและเป็นเจ้าของรายการเองอยู่แล้ว แต่จะเพิ่มธุรกิจในลักษณะจับมือกับพันธมิตรแล้วรับจ้างผลิตรายการตามที่สถานีต่างๆต้องการ ซึ่งจะทำให้บริษัทมีธุรกิจที่ครอบคลุมมากขึ้น
ขณะที่ภาพรวมธุรกิจของปี 58 ถือว่าเริ่มคลี่คลายขึ้นหลังจากปีที่ผ่านมา บริษัทได้รับผลกระทบจากปัญหาทางการเมือง ทำให้ค่ายผู้ผลิตภาพยนตร์จากต่างประเทศต้องชะลอการเข้ามาถ่ายทำที่ประเทศไทย เนื่องจากติดขัดในข้อกฎหมายบางอย่างในช่วงของการใช้กฎอัยการศึก ทำให้ผู้ผลิตบางส่วนไปถ่ายทำที่ประเทศมาเลเซีย
อย่างไรก็ตามเหตุการณ์ดังกล่าวก็ส่งผลดีต่อบริษัทเช่นกัน เพราะบริษัท เกียเฮด ซึ่งเป็นบริษัทลูกของ MATCH เป็นบริษัทที่ให้บริการเช่าอุปกรณ์การถ่ายทำภาพยนตร์ที่มีคุณภาพและมีบุคลากรที่มีประสบการณ์สูงที่สุดในภูมิภาค จึงทำให้ทางมาเลเซียต้องมาเช่าอุปกรณ์และบุคลากรจากเกียร์เฮด ทำให้บริษัทยังได้รับประโยชน์เช่นเดิม
อีกทั้งหลังจากที่บริษัทได้เข้าไปร่วมทุนก่อตั้งทรานส์ฟอร์เมชั่นฟิล์ม ในปีที่ผ่านนั้น บริษัทได้ทำข้อตกลงว่าจากนี้ไปทรานส์ฟอร์เมชั่นฟิล์มจะต้องใช้บริษัทเช่าอุปกรณ์ถ่ายทำภาพยนตร์จากเกียร์เฮด รวมถึงขั้นตอนโพสต์โปรดักชั่น ประเภทการตัดต่อต่างๆ ต้องมาใช้บริการที่ไทม์แลปส์ซึ่งเป็นบริษัทลูกของ MATCH เช่นกัน